SYDDANSK UNIVERSITET
Studienævn for Tysk og Spansk

Odense, den 23. juni 2016

**Referat af mødet i spansk aftagerpanel den 27. maj 2016 kl. 17 i Lysningen stuen**

Til stede var: Helle Birkebæk Sørensen, Miryam Rosenfeldt, Sine Schuwendt, Kia Broe Bangsgaard, Claudio Cifuentes, Uwe Kjær Nissen; Dagny Sylvest Pedersen og Heidi Bruusgaard Madsen (sekr.). Fraværende med afbud var: Ángela Mateos, Ole N. Mikkelsen og Simon Ølund Worsøe

1. Orientering om status quo ved Spanske og spanskamerikanske studier ved Claudio
2. Katalog over dimittender ansat i utraditionelle jobs – status og forhåbentlig fremvisning af endeligt resultat
3. Mødefrekvens
4. Evt.

**Ad 1. Orientering om status quo ved Spanske og Spanskamerikanske Studier v. CC**

*Optagelse på kvote 2*Der er indført en ny optagelsesprocedure ved optagelse på kvote 2, hvor ansøgerne skal have en sprogtest, og hvis de består den, inviteres de til en samtale vedr. motivation. Et meget lille antal af de studerende, der var tilmeldt, mødte op. Dette kan måske skyldes, at de har fået deres karakterer i spansk og dermed ved, at de har et højt nok gennemsnit til at komme ind på kvote 1. Hensigten med samtalerne er bl.a. en forventningsafstemning med ansøgerne samt en vurdering af, om han/hun har en chance for at gennemføre studiet for derved at mindske frafaldet, som har været stort. I 2015 startede 22 studerende og efter 1 år er 10 faldet fra. Indførelsen af et adgangskrav på 4,5 i gennemsnit på kvote 1 vil forhåbentlig også være med til at mindske frafaldet.

*Ændringer på kandidatuddannelsen*
På alle kandidatuddannelser på humaniora er der indført *erhvervsparathedsfremmende tværkurser* og et *kernefagligt relevant tværkursus*, hvilket har begrænset kernefagligheden på uddannelserne. På kandidatuddannelserne i spansk, tysk og engelsk er det udbudte kernefagligt relevante tværkursus et fælles fag i fremmedsprogstilegnelse. Undervisningen foregår på engelsk i den første del, men den afsluttende opgave skrives på hhv. spansk, tysk eller engelsk med vejledere fra de respektive studier.

*Specialet*
Med studiefremdriftsreformen er kravene i forbindelse med specialeskrivning strammet betydeligt. Specialeskrivningsperioden er reduceret til 4 mdr. mod tidligere 6, og som en følge deraf er specialets omfang blevet reduceret fra 80-100 ns til 60-80 ns. Afleveringsfristen ligger fast; for forårssemestret (normalt forløb) er det 1. juni og for efterårssemestret den 1. januar. Resultaterne i forårssemestret skal offentliggøres senest den 30. juni. For at imødegå den korte specialeskrivningsperiode er der indført specialeforberedende kurser og arrangementer i løbet af det tredje semester på kandidaten. Studerende, der ikke tilmelder sig, bliver tvangstilmeldt, og hvis specialet ikke bliver afleveret til tiden, mister de et forsøg og bliver tvangstilmeldt andet forsøg. De får fjorten dage til at lave en ny problemformulering, som skal svare til 3 mdr.s ekstra arbejde. På KU har man fortsat 6 mdr., hvorfor man kan frygte, at studerende kan finde på at flytte til KU på kandidaten for at få mere tid og dermed måske en bedre karakter.

*Internationalisering*
SDU har som mål, at 50% flere studerende skal på udlandsophold i 2020, og for de studerende, der ikke kommer på udlandsophold, skal der planlægges et internationalt semester – kaldet Internationalisation at Home. For spansks vedkommende er 4. semester i forvejen tilrettelagt mhp. udlandsophold, og spanskstudiet et det studium, der har flest studerende på udlandsophold på BA-niveauet.

*Besparelser*
Uddannelsesinstitutionerne og dermed også SDU er af regeringen blevet beordret til at spare 2% hvert år i de kommende 4 år. På SDU skal humaniora spare 20-30 stillinger, hvortil lukningen af spansk med sidste optag sommer 2017 vil bidrage. I de fleste tilfælde vil det efter sigende dreje sig om (mere eller mindre) frivillige aftaler. Inge-Marie Nielsen fratræder frivilligt sin stilling sommer 2017. Adjunkter vil ikke kunne få en lektorstilling og PhD’er får vanskeligere ved at blive adjunkter, når de er færdige.
Også på det administrative område skal der spares, og der er foretaget to fyringer i sekretærgruppen og 3 går på pension inden for det næste år.
For at mindske arbejdspresset på studiesekretariaterne har Fakultetet besluttet, at eksaminerne skal reduceres til 4 på hvert semester fra 2017, hvilket medfører, at studieordningerne sandsynligvis igen skal laves om. Det vil dog næppe blive aktuelt på spanskstudiet, da det ikke kan betale sig for de sidste to år.

*Seminario de otoño*
Efterårsseminaret i år vil være med temaet Feminine og maskuline opfattelser i spansksproget litteratur – og i dens oversættelse og afholdes den 3. november 2016.

**Ad 2. Katalog over dimittender ansat i utraditionelle jobs – status og fremvisning af endeligt resultat**Sine og Uwe, og Kia som studentermedhjælp, har med en stor arbejdsindsats fået redigeret og udgivet et flot katalog med interviews af medlemmer af det spanske netværk, der er i utraditionelle jobs. Det blev foreslået, at brochuren skulle uddeles til studerende på SDU, til studievejlederne på gymnasierne, til ’brobyggere’, til karrierevejledningen etc. Den er med en bladrefunktion (som tilbudsaviser) blevet lagt på nettet på Spanske og spanskamerikanske studiers hjemmeside, og den er endvidere blevet lagt ud på spansklærerforeningens hjemmeside. Det blev foreslået, at der ved genoptryk skal tilføjes trykkeår. Kia lægger den på facebook i gruppen for spanskstuderende. Sine foreslog, at den kan sendes til SDU Erhverv til brug i vejledning.

**Ad 3. Mødefrekvens**
Der var ikke stemning for at reducere mødefrekvensen til et årligt møde, som det, set i lyset af, at spansk ikke har nogen lang fremtid på SDU, var blevet foreslået. Flere af de fremmødte medlemmer gav udtryk for, at det er vigtigt at mødes, og alle syntes, at møderne var inspirerende, og at man hver gang fik noget med hjem.

Der blev dog aftalt en ny procedure:

* Uwe, Sine og Claudio laver dagsorden
* De sender den rundt til panelet, så medlemmerne kan komme med punkter
* Er der efter denne ”runde” ikke meget andet på dagsordenen end generel orientering, så kan vi (formanden og studielederen) vælge at aflyse eller at rykke mødet

**Ad 4. Eventuelt**Intet

Mødet sluttede kl. 19.10.

Sine Berg Schuwendt Dagny Sylvest Pedersen
formand sekr.